**Beszámoló a Közép-Dunántúli Régió Zöld Óvoda Regionális Forrásközpont tevékenységéről (2015. II. félév)**

**Információs Nap szervezés**

Időpont: 2015. október 14. (szerda) 9:00 - 13:00
Helyszín: Dunaújvárosi Óvoda (Dunaújváros, Pajtás u. 2)

**PROGRAM:**
9.00-ig regisztráció
9.00 – 10.00 a Zöld Óvoda programjának bemutatása, háttere, előnyei, a címpályázat bemutatása
10.00 – 10.20 szünet, Zöld Kiállítás
10.20 – 12.00 műhelymunka (a címpályázat során felmerülő nehézségek, akadályok) és egy címet már elnyert Zöld Óvoda bemutatkozása
12:00 – 12.20 szünet, Zöld Kiállítás
12:20 – 13:00 a Natura 2000 területek bemutatása

*A rendezvényen 27 óvodapedagógus vett részt 19 intézményből.*

Az információs nap előadói Bihariné dr. Krekó Ilona főiskolai docens a KOKOSZ képviseletében, Varga Gábor, a Gaja Egyesület elnöke és Vajgerné Bőhm Erika, az egyesület titkára voltak.

A regisztrációt követően Vajgerné Bőhm Erika ismertette Gaja Egyesület és a HUMUSZ tevékenységét, az SH/4/5 Zöld Óvoda, Ökoiskola programok kiszélesítése projektet. Bihariné dr. Krekó Ilona a Zöld Óvoda címpályázat felépítését mutatta be az Óvodai Nevelés Alapprogramjával párhuzamban. Sok gyakorlati példa, jó ötlet hangzott el, biztatva a jelenlévőket a pályázásra.

Tóth Ferencné tagintézmény-vezető jól felépített, a címpályázat pontjait is érintő, tartalmas előadásban ismertette a Dunaújvárosi Óvoda Szivárvány tagóvodájának zöld óvodai tevékenységét. A háromszoros Zöld Óvoda címet elért intézmény munkájából rengeteg megvalósítható, jó projektet ismerhettünk meg. Minden jelenlévőt biztatott a pályázat beadására. Felajánlotta a szakmai kapcsolattartást, a közvetlen segítséget a résztvevőknek.

Az információs napot Varga Gábor előadása zárta a Natura 2000 hálózatról.

Három szervezet fogadta el a meghívásunkat a Zöld Kiállításra és mutatkozott be.

* A Baracsi Úti Arborétum és Tanösvény vezetője, Horváth Tibor mutatta be elsőként, milyen lehetőségeket kínálnak partnereiknek. Kis füzettel (Kinek a környezete? – a Baracsi Úti Arborétum és Tanösvény) és szórólappal (Dunaújváros védett természeti területei és emlékei) egészítette ki mondanivalóját.(<http://dunaujvaros.hu/doc/4226>), <https://hu.wikipedia.org/wiki/Baracsi_%C3%BAti_Arbor%C3%A9tum>)
* A Dunaújvárosi Horgász Sportgyesületet Bakter János képviselte. Akcióikról, egyesületi rendezvényeikről beszélt. Konkrét programokat ajánlott a jelen lévő óvodások számára (haltelepítés megfigyelése, horgászat, stb.). (<http://dunaferrhorgaszegyesulet.hu/>)
* Bali Zoltán, a dunaújvárosi Forrás Egészségbolt munkatársa kiállítást rendezett öko-tisztítószerekből. Elmagyarázta, melyiket hogyan érdemes használni. Nagy érdeklődés kísérte mondanivalóját, sok kérdést is kapott.

A szünetekben „ökofrankó” büfé várta a résztvevőket. A rendezvény során minden résztvevő kapott egy kisebb csomagot, melyben tájékoztató anyagokat talált a Gaja Egyesület jóvoltából.

A rendezvényértékelő lapok tanúsága szerint a résztvevők véleménye egyértelműen pozitív volt mind a programokat, mind az előadókat illetően. Megfogalmazódott, hogy több ilyen rendezvényre lenne szükség, amely erősíti a hálózatépítés folytatásának szükségességét.

A rendezvényen a városi televízió és két újság riporterei is jelen voltak, tudósítottak.

<http://duol.hu/hirek/zoldre-valto-ovodak-1732598>

<http://www.dstv.hu/tipp/zold-ovoda>

**Intézményi mentorálás**

*Jelenleg 133 intézmény szerepel a partneradatbázisunkban, amelyek részére továbbra is mentorálási tevékenységet folytatunk, vagy folytattunk.*

2015. év II. félévében a mentorálási tevékenységünk elsődlegesen a rendelkezésünkre álló információk alapján kezdtük el. A Zöld Óvoda adatbázis alapján felvettük a kapcsolatot a címmel nem rendelkező óvodákkal, illetve a címmel rendelkező, de a közeljövőben lejáró, illetve a címet elvesztett (újra elsőként pályázó) lehetséges pályázókkal is. A mentorálások telefonos, e-mailes és személyes segítségnyújtással zajlottak.

Az előző félévben mentorált óvodákkal a mentorálás, a pályázatbeadás nyomon követése és a tanácsadás is folyamatos volt.

A félév során csoportos, személyes mentorálásra is sor került. A Pusztaszabolcs Városi Óvoda - Örökös Zöld Óvoda az „SH/4/5 Zöld Óvoda-, Ökoiskola programok kiszélesítése” elnevezésű projekt keretében „ÖKO játszóházba” várta a megye óvodásait 2015. augusztus 31-én. Ez idő alatt a pedagógusok számára az OFI képviselője, Halácsy Ágnes ismertette a svájci programot, bemutatta eddigi eredményeit, s a lehetőségeket, melyeket az óvodák számára biztosít a projekt. Vajgerné Bőhm Erika, pedig a Regionális Forrásközpont szakmai segítségét ajánlotta fel a Zöld Óvoda cím elnyeréséhez.

Egyéni mentorálások is történtek az intézményi igényeknek, kéréseknek megfelelően.

A pályázat beadásának határidejéig (szeptember 5.) részünkre folyamatosan érkeztek a megkeresések e-mailek, kérések, hogy nézzük át, javítsuk ki a pályázat épp elkészült részeit. A küldött anyagok alapján erre szükség is volt. A pályázati adatlapon egyes szempontok értelmezése okozott még gondot. Most először fordult elő olyan kérés, hogy menjünk el és gépeljük be az elkészült pályázatot, mert erre nem képesek az óvoda dolgozói… Amikor megkezdődtek a hiánypótlások, szintén folyamatosan kerestek bennünket, hogy segítsünk értelmezni és javítani a hibákat.

Összességében elmondható, hogy igény van arra, hogy az intézményeket segítsük. A pályázat beadásának határideje után igyekeztünk a régió térképén lévő „fehér foltokat elérni (e-mail, telefon). Talán Komárom-Esztergom megyében látunk még reményt arra, hogy nagyobb számban pályázzanak. Ezért ott 2016 márciusában hirdetünk még egy mentornapot. Továbbra is szeretnénk ösztönözni azokat, akiknek még az ígéretük szerint szándékuk a pályázás.